 **4.14-skvadronen**

MELDING NR 5 – 2014 (onsdag 28. mai 2014)

PFU-møte uten 4.14-fellelser!

For første gang på lenge har PFU avviklet et møte uten at det ble avgitt fellende uttalelser med henvisning til brudd på punkt 4.14. I løpet av de fem første møtene har PFU dermed avsagt åtte fellende uttalelser (hvorav to kritikk) med henvisning til punktet om samtidig imøtegåelse. Det er seks færre fellelser enn etter de fem første møtene i fjor. De redaksjonene som så langt i år er felt er: Telemarksavisa (kritikk), Brønnøysunds Avis, Østhavet, Namdalsavisa, Stavanger Aftenblad, TV2, Bodø NU, Hordaland og Offisersbladet (kritikk).

Men: Ingen grunn til å slappe av

4.14-skvadronen oppfordrer redaksjonene til å jobbe med kravet om samtidig imøtegåelse internt. Vi minner om de ti viktigste huskereglene:

1. Samtidig imøtegåelse gjelder faktiske opplysninger

2. Den angrepne skal klart og tydelig bli presentert for de fullstendige beskyldningene

3. Redaksjonen må anstrenge seg for å få den angrepne i tale

4. Den angrepne må få rimelig tid til å svare

5. Samtidig imøtegåelsesrett gjelder også bedrifter, offentlig etater og organisasjoner

6. Det er den angrepne selv som har imøtegåelsesrett, ikke overordnede eller andre

7. Anonymisering opphever sjelden imøtegåelsesretten

8. Pass på: Uttalelser fra misfornøyde kunder, forsmådde ektefeller, oppsagte osv.

9. Imøtegåelsesretten gjelder i prinsippet alle journalistiske sjangre

10. Redaksjonen bør dokumentere forsøkene å få den angrepne i tale

Ingen skjerping i PFUs praksis

Etter vedtak i NR-styret sekretariatet gjennomgått samtlige 4.14-saker (frifinnelser og fellelser) i 2013 og så langt i 2014. På bakgrunn av gjennomgangen, holdt opp mot stikkprøver blant tidligere saker, trakk sekretariatet den konklusjon at det ikke er dekning for å si at PFUs praksis mht praktiseringen av 4.14 har blitt strengere det siste året. Av 42 fellelsene på 4.14 som er med i utvalget, gjelder de aller fleste konkrete og helt åpenbart sterke beskyldninger av faktisk art, hvor det ikke er innhentet samtidig imøtegåelse, og hvor bruddet – etter sekretariatets mening – er nokså åpenbart.

Sekretariatet trakk også den konklusjon at det ikke har skjedd noen innstramming i PFUs praksis med hensyn til VVP 4.14 og kommentarartikler de siste årene. Fellende uttalelser tilbake til 1996 ble gjennomgått.

I tilknytning til den eposten som denne meldingen er et vedlegg til, finner du også en 4.14-presentasjon til bruk i redaksjonen, [samt styredokumentet om 4.14.-praksis.](http://www.nored.no/content/download/9620/82202/version/1/file/Sak%202014-28%20-%20Utvikling%20i%204.14-saker%20og%20kommentar-saker%20i%20PFU.pdf)

*Har du tips, eksempler eller forslag?*

NR-sekretariatet vil gjerne formidle eksempler på hvordan redaksjoner arbeider med å forebygge etiske brudd, og særlig når det gjelder 4.14, men også andre eksempler som tar sikte på å kvalitetssikre kildearbeidet. Brudd på punkt 3.2 om manglende kildebredde eller kildekritikk var det punkt i Vær Varsom-plakaten som i fjor var grunnlag for flest fellelser etter 4.14. Svært ofte er brudd på det ene av disse, også et brudd på den andre. Send tips, eksempler eller forslag til post@nored.no



|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |  |  |
| --- | --- | --- | --- | --- |
| Generalsekretær Arne Jensen |  | 90 77 87 47 |  | arne.jensen@nored.no |
| Ass. generalsekretær Reidun K. Nybø |  | 91 10 55 11 |  | rkn@nored.no  |
| Sekretær Monica Andersen |  | 22 40 50 51 |  | monica.andersen@nored.no |

 |
| [www.nored.no](http://www.nored.no) Tlf 22 40 50 50 - faks 22 40 50 55 - post@nored.no - Rådhusgaten 17, postboks 624, Sentrum 0106, Oslo  |